กระทรวงสาธารณสุข เผยจำนวนผู้ป่วยโรคโควิด-19 ในไทย เพิ่ม 7 คน พร้อมชื่นชมประชาชนทุกคนที่กล้าเปิดเผยข้อมูลว่าตนเองติดโรค เพื่อเข้ารับการรักษาและลดการแพร่ระบาด
กระทรวงสาธารณสุข เผยจำนวนผู้ป่วยโรคโควิด-19 ในไทย เพิ่ม 7 คน พร้อมชื่นชมประชาชนทุกคนที่กล้าเปิดเผยข้อมูลว่าตนเองติดโรค เพื่อเข้ารับการรักษาและลดการแพร่ระบาดนายแพทย์สุขุม กาญจนพิมาย ปลัดกระทรวงสาธารณสุข เปิดเผยสถานการณ์โรคโควิด -19 ในประเทศไทยว่า ล่าสุดพบจำนวนผู้ป่วยเพิ่ม 7 คน จากเมื่อวานนี้พบผู้ป่วยสะสม 75 คน ทำให้ขณะนี้มีผู้ป่วยสะสมเพิ่มเป็น 82 คน โดยรายที่ 76 เป็นผู้สัมผัสเสี่ยงสูง ซึ่งเป็นหญิงไทยอายุ 63 ปีและเป็นมารดาของ 1 ในผู้ป่วยที่อยู่ในกลุ่มสังสรรค์และติดโรค 11 คน ส่วนผู้ป่วยรายที่ 77-80 เป็นคนในครอบครัวเดียวกัน มารับการตรวจที่โรงพยาบาลเอกชน ประกอบด้วย รายที่ 77 เป็นมารดา อายุ 57 ปี เดินทางกลับจากประเทศญี่ปุ่นเมื่อวันที่ 4 มีนาคมและมีไข้ ไอ เสมหะ ซึ่งเป็นพาหะนำมาติดบุตรสาวอายุ 30 ปีและสามีของบุตรสาวอายุ 33 ปี และหลานสาวอายุ 4 ปี ส่วนผู้ป่วยรายที่ 81 เป็นหญิงไทยอายุ 20 ปี เดินทางกลับจากญี่ปุ่นวันที่ 14 กุมภาพันธ์ เริ่มมีอาการป่วยวันที่ 27 กุมภาพันธ์ รักษาตัวที่บ้าน แต่อาการไม่ดีขึ้น จึงเข้ารับการรักษาที่โรงพยาบาลเอกชนแห่งหนึ่งในกรุงเทพมหานคร ขณะที่ผู้ป่วยรายที่ 82 เป็นนักแสดงและพิธีกรชายไทย อายุ 41 ปี เริ่มป่วยเมื่อวันที่ 11 มีนาคม ด้วยอาการไข้ ไอ พบประวัติมีเพื่อนเดินทางมาจากต่างประเทศ ขณะนี้รักษาตัวอยู่ที่โรงพยาบาลราชวิถี โดยเชื่อว่าการแพร่ระบาดในรายที่ 82 จะเริ่มได้ตั้งแต่วันที่ 11-13 มีนาคม ซึ่งผู้ที่ใกล้ชิดสัมผัสผู้ป่วยในช่วงดังกล่าวขอให้เฝ้าสังเกตอาการตนเอง 14 วัน ทั้งนี้ ทำให้ล่าสุดอยู่ระหว่างต้องติดตามผู้สัมผัสเสี่ยงสูง เพื่อเฝ้าสังเกตอาการ 36 คน และติดตามผู้ใกล้ชิดอีกกว่า 100 คนเข้าติดตามอาการ โดยสรุปนั้น ยังคงมีผู้ป่วยยืนยันที่รักษาหายเป็นปกติแล้ว 35 คน รักษาตัวอยู่ในโรงพยาบาล 46 คน และเสียชีวิต 1คนนอกจากนี้ กระทรวงสาธารณสุข ได้เตือนคนไทยเพิ่มเติมว่า บุคคลผู้ติดเชื้อส่วนใหญ่เป็นกลุ่มคนที่พึ่งกลับมาจากต่างประเทศ หรือทำงานใกล้ชิดกับชาวต่างชาติ โดยพบการระบาดในพื้นที่ฝั่งตะวันออกของกรุงเทพมหานครเป็นส่วนใหญ่ จึงอยากให้ประชาชนทุกคนไม่ประมาท รวมถึงไม่ควรเดินทางไปต่างประเทศในช่วงนี้ และหากจำเป็นเมื่อเดินทางกลับ ขอให้แยกตัวเองจากผู้อื่นเพื่อเฝ้าสังเกตอาการ 14 วัน ไม่ออกไปในที่มีผู้คนหนาแน่น เพื่อเป็นการแสดงความรับผิดชอบต่อสังคม พร้อมขอบคุณประชาชนที่กล้าออกมาเปิดเผยข้อมูลการติดเชื้อของตนเอง เป็นเรื่องที่น่าชื่นชม เพื่อทำให้ลดการแพร่ระบาดจากกลุ่มคนใกล้ชิดและเข้ารับรักษาได้อย่างทันที ส่วนความกังวลเรื่องเข้ารับการตรวจโรคและมีค่าใช้จ่ายสูงนั้น กระทรวงสาธารณสุข ยืนยันว่า หากเป็นผู้มีอาการป่วยและเข้าข่ายติดโรคโควิด-19 จะมีสิทธิการรักษาอยู่ที่โรงพยาบาลทั้งของภาครัฐและเอกชนได้โดยไม่เสียค่าใช้จ่าย แต่หากประชาชนจะขอรับการตรวจ โดยตนเองยังไม่มีอาการเข้าข่ายติดโรค จะต้องเสียค่าใช้จ่ายเอง นอกจากนี้ กรณีที่มีกระแสข่าวนักแสดงที่ติดเชื้อเข้ารับการตรวจจากโรงพยาบาลและแพทย์ให้กลับบ้านได้นั้น นายแพทย์ธนรักษ์ ผลิพัฒน์ รองอธิบดีกรมควบคุมโรค กล่าวว่า ตาม พ.ร.บ.โรคติดต่อ หากโรงพยาบาลพบผู้เข้าข่ายเป็นโรคติดต่ออันตราย จะต้องกักตัวผู้ป่วยไว้ทันที ไม่ปล่อยให้กลับบ้าน พร้อมทั้งให้แจ้งมายังกรมควบคุมโรคภายใน 3 ชั่วโมง แต่หากไม่แจ้งจะมีโทษทั้งจำคุกและปรับ ซึ่งจะต้องไปสอบสวนในรายละเอียดต่อไป สำหรับสถานการณ์ทั่วโลกใน 134 ประเทศ พบผู้ป่วยจำนวน 142,592 คน เสียชีวิต 5,373 คน ส่วนใหญ่ยังเป็นผู้ป่วยในจีน 80,815 คน เสียชีวิต 3,177 คน โดยไทยเป็นประเทศอยู่ในลำดับที่ 46 จาก 75 แล้ว